Jørgen (23) får ikke jobb: – Jeg er bare litt kortere enn dere
Jørgen Svane (22) fra Steinkjer rager 140 centimeter over bakken, men er likefullt konge bak rattet av en semitrailer. Det er det ikke mange som ser, og etter halvannet år som arbeidsledig fikk han nok. – Det er frustrerende. Det er ikke mye tilpasning som skal til for at jeg fungerer likt som alle andre bak rattet, forteller Svane til Trønder-Avisa. Frustrasjonen førte til at 22-åringen skrev et innlegg på Facebook, i håp om å øke sjansene sine og gjøre folk oppmerksomme på problematikken.Da VG snakket med Svane i 13-tiden onsdag, hadde innlegget blitt delt 11.000 ganger. – I dag morges var vi på 5000 delinger, så det går fort. Jeg synes det er helt utrolig at folk tar slikt initativ til å hjelpe en person med å få oppfyllt drømmen sin. Målet var jo å skrive dette for å få litt drahjelp, men jeg hadde aldri trodd at det skulle ta av slik som dette. Folk sender meg meldinger om eventuelle firmaer de vet er på utkikk etter sjåfører, og det er flott, sier Svane til VG. – Hvordan føles det å få avslag på avslag? – Det er ikke noe morsomt i det hele tatt. Jeg føler jeg blir tråkket på. Jeg har kommet til flere intervjuer og arbeidsgivere virker veldig positive på telefon, men når de ser meg så blir de mindre engasjerte. – Hva sier de til deg? – De går ofte rundt grøten, men de fleste sier at de ikke har noen jobb til meg på grunn av høyden min. Det er jo enkelte jobber jeg ikke får til, for eksempel møbeltransport med mange høye løft. Men det er også veldig mange jobber jeg får til like godt som andre, sier Svane, som mer enn gjerne flytter på seg for å jobbe.Jørgen forteller at det kun er to ekstra trinn opp til trekkvogna og et ekstra pedalsett som skal til, så er han klar for å kjøre langtransport likt som alle andre med førerkortet for det. – Det er mange som tror at det er mye verre enn det når de ser meg, men det tar kun en liten halvtime å montere dette, så er det klar. Å ta av pedalsettet tar nesten ikke noe tid heller, og da er bilen klar for en «normal» person igjen, forteller Svane til Trønder-Avisa. Les også: Karina (23) nektes utenlandsstudier på grunn av funksjonshemming I innlegget han skrev søker han «drømmejobben». Akkurat hva den er, er enkelt: – Jeg vil sitte bak rattet på en seimtrailer, helt enkelt, forteller han.Det er ikke første gang funksjonshemmede tyr til sosiale medier for å bli hørt. I november skrev E24 og VG om døve Espen (26) som søkte 200 anleggsjobber - uten å få napp. På Facebook ba han om hjelp til å komme seg ut i arbeid. Innlegget ble delt over 10.000 ganger, og til slutt mottok han et etterlengtet jobbtilbud. Det var Hamar Arbeiderblad som først omtalte saken. Ifølge SSBs arbeidskraftundersøkelse for sysselsettingstall blant funksjonshemmede, har andelen sysselsatte holdt seg stabil på 42 prosent de siste årene, mot 74 prosent i befolkningen totalt. Les også: Karina (23) nektes utenlandsstudier på grunn av funksjonshemming 27 prosent i gruppen funksjonshemmede som ikke er sysselsatte, ønsker seg ut i arbeid. – Ifølge den årlige spørreundersøkelsen til Statistisk sentralbyrå, er det mindre vanlig at funksjonshemmede er i jobb enn det som er vanlig for befolkningen generelt, sa fungerende tjenestedirektør i NAV, Kjell Haugvik, til E24 i november, i forbindelse med saken om Espen.
(VG/TRØNDER-AVISA) Kortvokste Jørgen Svane har drømt om å kjøre lastebil siden han var barn. Mange år senere er drømmen oppfylt, men det er ett problem: Han får ikke jobb.